

VLADA REPUBLIKE HRVATSKE

Zagreb, 20. svibnja 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo financija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o sudjelovanju Republike Hrvatske u inicijativi Međunarodnog monetarnog fonda za potporu visoko zaduženim siromašnim zemljama u obliku doprinosa fondu Poverty Reduction and Growth - Heavily Indebted Poor Countries Trust (PRG-HIPC fond) |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

**VLADA REPUBLIKE HRVATSKE**

Na temelju članka 31. stavka 2. Zakona o Vladi Republike Hrvatske (Narodne novine, broj 150/2011, 119/2014, 93/2016 i 116/2018) Vlada Republike Hrvatske je na sjednici održanoj \_\_\_\_\_\_\_\_\_\_\_\_ 2021. godine donijela

**O D L U K U**

**o sudjelovanju Republike Hrvatske u inicijativi Međunarodnog monetarnog fonda za potporu visoko zaduženim siromašnim zemljama u obliku doprinosa fondu Poverty Reduction and Growth - Heavily Indebted Poor Countries Trust (PRG-HIPC fond)**

**I.**

Prihvaća se sudjelovanje Republike Hrvatske u inicijativi Međunarodnog monetarnog fonda (u daljnjem tekstu: MMF) za potporu visoko zaduženim siromašnim zemljama u obliku doprinosa fondu Poverty Reduction and Growth - Heavily Indebted Poor Countries Trust (PRG-HIPC fond), u iznosu od 301.886 SDR-a, koji su pripali Republici Hrvatskoj u skladu s odlukom Odbora izvršnih direktora MMF-a od 18. prosinca 2019. godine.

**II.**

Ovlašćuje se Hrvatska narodna banka da o ovoj Odluci obavijesti MMF te provede sve druge radnje potrebne u svrhu njezina izvršenja.

**III.**

U svrhu izvršenja ove Odluke nije potrebno osigurati dodatna financijska sredstva na teret državnog proračuna Republike Hrvatske.

**IV.**

Ova Odluka stupa na snagu danom donošenja.

KLASA:

URBROJ:

Zagreb,

**PREDSJEDNIK**

**mr. sc. Andrej Plenković**

**OBRAZLOŽENJE**

Ovom Odlukom predlaže se sudjelovanje Republike Hrvatske (RH) u inicijativi Međunarodnog monetarnog fonda (MMF) za potporu visoko zaduženim siromašnim zemljama u obliku doprinosa za PRG-HIPC fond (*Poverty Reduction and Growth – Heavily Indebted Poor Countries Trust*) u iznosu od 301.886 posebnih prava vučenja (*Special Drawing Rights* – SDR).[[1]](#footnote-1)

**Predmetna sredstva nije potrebno osiguravati u okviru državnog proračuna RH. Naime, ista su osigurana na temelju uvjetne raspodjele dijela sredstava država članica MMF-a** prikupljenih na tzv. prvom posebnom računu rezervacija (*First Special Contingent Account* – račun SCA-1[[2]](#footnote-2)) i sredstava prikupljenih za pokriće neplaćenih kamata i drugih troškova (*deferred charges*), koja su se sva nalazila kod MMF-a[[3]](#footnote-3), u iznosu od 242 mil. SDR-a[[4]](#footnote-4). Raspodjela je provedena 25. ožujka 2020. godine u skladu s odlukom Odbora izvršnih direktora (OID) MMF-a od 18. prosinca 2019., koju je OID donio kako bi se pomoglo Somaliji da podmiri dospjele neplaćene obveze prema MMF-u (koje su iznosile 242 mil. SDR-a) i započne HIPC inicijativu (*Heavily Indebted Poor Countries Initiative* – inicijativa za pomoć visoko zaduženim siromašnim zemljama).[[5]](#footnote-5)

Po odluci OID-a glavna direktorica MMF-a pozvala je države članice MMF-a, uključujući i RH, da u korist Somalije ustupe dio ili cijeli iznos svojih sredstava koja bi primile na temelju ove raspodjele, kao i eventualne bilateralne donacije. U slučaju raspodjele članice imaju pravo i zadržati svoja sredstva dobivena na temelju raspodjele, ali je raspodjela bila uvjetovana prethodnim jamstvima članica da će ustupiti dostatan iznos za podmirenje dospjelih neplaćenih obveza Somalije prema MMF-u, te time da Somalija prethodno podmiri svoj dug MMF-u. Budući da je velik broj država članica obećao ustupiti više od 242 mil. SDR-a u korist Somalije i da je Somalija potom podmirila svoj dug MMF-u (putem tzv. mosnogzajma) te započela HIPC inicijativu,MMF je 25. ožujka 2020. proveo raspodjelu predmetnih sredstava zemljama članicama. **Na temelju te raspodjele Republika Hrvatska dobila je na svoj SDR račun kod MMF-a pripadajući iznos od 301.886 SDR-a**. Nakon raspodjele stanje ukupnih sredstava RH prikupljenih na temelju tzv. mehanizma *burden sharing* iznosi 2.334.993 SDR-a– udio u sredstvima na računu SCA-1 iznosi 1.395.341 SDR-a, a u sredstvima za pokriće dospjelih neplaćenih kamata i drugih troškova 939.652 SDR-a.[[6]](#footnote-6)

Osim za Somaliju, MMF je dao mogućnost članicama da dobivena sredstva uplate i u korist PRG-HIPC fonda, kojim upravlja MMF, a s kojeg se financira smanjenje duga prema MMF-u u sklopu HIPC inicijative većem broju članica MMF-a, a ne samo Somaliji[[7]](#footnote-7). Od 39 zemalja koje su podobne ili potencijalno podobne za HIPC inicijativu, njih 36 već je smanjilo dug u sklopu inicijative. Somalija je započela HIPC proces, a preostale zemlje podobne za inicijativu su Eritreja i Sudan (Eritreja trenutačno nema financijske obveze prema MMF-u). Kad OID MMF-a odluči da PRG-HIPC više nije potreban za financiranje smanjenja duga prema HIPC inicijativi, višak će se sredstava nakon likvidacije fonda dati na raspolaganje PRGT fondu (*Poverty Reduction and Growth Trust*)[[8]](#footnote-8) za subvencioniranje povlaštenog financiranja zemalja s niskim dohotkom, ako doprinositelji ne odluče drugačije[[9]](#footnote-9).

Budući da su za podmirenje dospjelih neplaćenih obveza Somalije prema MMF-u već prikupljena dostatna jamstva država članica za sredstva i da je Somalija podmirila svoje dospjele neplaćene obveze prema MMF-u, **ovom se Odlukom odobrava doprinos RH PRG-HIPC fondu pri MMF-u, u ukupnom iznosu od 301.886 SDR-a, koja sredstva se** nalaze na SDR računu RH kod MMF-a. Time bi se RH, kao i u nekoliko prethodnih sličnih inicijativa MMF-a, pridružila državama koje pružaju financijsku potporu najsiromašnijim članicama MMF-a.

**Donacija u korist PRG-HIPC fonda trebala bi Republici Hrvatskoj biti priznata kao službena razvojna pomoć** prema kriterijima koje definira Odbor za razvojnu pomoć Organizacije za ekonomsku suradnju i razvoj (*Organisation for Economic Co-operation and Development* – OECD).

1. Na dan 25. ožujka 2021. tečaj 1 SDR-a iznosi 9,13288 kn. [↑](#footnote-ref-1)
2. SCA-1 je poseban račun rezervacija koji je MMF otvorio 1987. godine u svrhu osiguranja od gubitaka zbog neplaćanja troškova i glavnice od strane država članica na računu općih sredstava; izdvajanje na račun SCA-1 suspendirano je 2006. godine. [↑](#footnote-ref-2)
3. Sredstva država članica na računu SCA-1 kod MMF-a i sredstva članica za pokriće neplaćenih kamata i drugih troškova kod MMF-a prikupljena su na temelju tzv. mehanizma *burden sharing*, kojim se nastoji financijske posljedice dospjelih nenaplaćenih obveza prema MMF-u podijeliti između država članica vjerovnika i dužnika što je ravnomjernije moguće. Prema tom mehanizmu države dužnici (korisnice financijskih aranžmana MMF-a) plaćaju kamate na odobrene aranžmane uvećane za određeni postotak (pristojbu), a države vjerovnici primaju kamate na svoja sredstva umanjene za određeni postotak (naknadu). Kada države članice ispune svoje zaostale financijske obveze prema MMF-u, ekvivalentni iznosi vraćaju se članicama koje su prethodno platile višu pristojbu, odnosno primile smanjenu naknadu. [↑](#footnote-ref-3)
4. 122 mil. SDR-a s računa SCA-1 te 120 mil. SDR-a iz sredstva prikupljenih za pokriće neplaćenih kamata i drugih troškova. [↑](#footnote-ref-4)
5. HIPC inicijativa je inicijativa MMF-a i Svjetske banke kojoj je cilj pomoći visoko zaduženim siromašnim zemljama u smanjenju vanjskog duga, a radi smanjenja siromaštva te ostvarenja održivog rasta. Inicijativom se nastoji uključiti što veći broj kreditora (međunarodnih financijskih institucija, među kojima je i MMF, kreditora Pariškog kluba i drugih bilateralnih i komercijalnih kreditora) kako bi smanjili dug zemlji dužniku na održivu razinu. [↑](#footnote-ref-5)
6. Ova sredstva RH prikupljena su plaćanjem kamata na financijske aranžmane MMF-a koje je RH koristila tijekom 90-ih godina prošlog stoljeća. [↑](#footnote-ref-6)
7. RH doprinosi PRG-HIPC fondu i beskamatnim depozitom u iznosu od 519.161 SDR-a. Beskamatni depozit odobren je 2001., a produžen 2019. do kraja 2023. godine. [↑](#footnote-ref-7)
8. Fond kojim upravlja MMF, a koji pruža financijsku potporu zemljama s niskim dohotkom, uz vrlo povoljne (povlaštene) uvjete. [↑](#footnote-ref-8)
9. Doprinositelji mogu zatražiti da im se pri likvidaciji PRG-HIPC fonda vrati njihov razmjerni udio u sredstvima preostalima u fondu. [↑](#footnote-ref-9)